Bron van listeriose: Pick n Pay verwyder vleisprodukte van sy rakkeArgieffoto Pick n Pay het Sondag gesê hy het alle verwerkte vleisprodukte wat met die listeriose-uitbreking verband hou van sy rakke verwyder. David North, Pick n Pay se uitvoerende hoof vir strategie en korporatiewe sake, sê dié handelaar het met onmiddellike inwerkingtreding opgetree nadat die bron van die listeriose-uitbreking Sondag bekend gemaak is. North sê klante kan gerus wees dat alle produkte, selfs dié wat deur Enterprise Foods en Rainbow Chicken Limited (RCL) vervaardig maar onder ander handelsmerke verkoop word, van die rakke afgehaal is. Dit sluit onder meer Enterprise Foods-handelsmerke soos Bokkie, Renown, Lifestyle en Mieliekip in. Hy sê die handelaar gaan ook veiligheidshalwe alle verwerkte vleisprodukte van Rainbow Chicken Limited se Sasolburg-fabriek van die rakke afhaal. Boonop sal Pick n Pay se eie polonie, vervaardig deur RCL, ook onttrek word. Pick n Pay het die versekering gegee dat alle yskaste en kosvoorbereidingsgedeeltes in sy winkels landwyd skoongemaak sal word om enige kruisbesmetting te voorkom. North sê die produkte wat herroep is, sal vernietig word. “Die veiligheid van ons klante is altyd ons topprioriteit. Enige klant wat bekommerd is dat hy verwerkte produkte by een van ons winkels gekoop het wat moontlik die bakterie kan dra, kan die produk terugbring en sal sy of haar geld terugkry.” Aaron Motsoaledi, minister van gesondheid, het tydens ŉ mediakonferensie by die Nasionale Instituut vir Oordraagbare siektes (Nios) gesê ŉ ondersoek het bepaal dat dié uitbreking direk na Enterprise Foods se Polokwane-fabriek in Limpopo herlei kan word. Motsoaledi het bevestig dat ŉ ondersoek na Rainbow Chicken Limited (RCL) se Wolwehoek-fabriek ook onderweg is. Polonieprodukte van dié fabriek het reeds positief getoets vir Listeria monocytogenes maar nié die ST6-bakterie nie.